Mateo 2 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Mateo Ŋma 2:1-23\nŊulamiiaŋkwɛlɔi yasara Yesu (1-12)\nFoijee kɛmiiya Ejipt (13-15)\nHerode gbe gbekɛbii hii (16-18)\nSɛɛkuu kɛmiiba Nazaret (19-23)\n2 Afɔ Yesu yɛ Betlehem+ ni yɔɔ Yudea lɛ, yɛ Maŋtsɛ Herode*+ gbii lɛ amli, ni no sɛɛ lɛ, naa! ŋulamiiaŋkwɛlɔi jɛ Bokã amɛba Yerusalem 2 amɛbakɛɛ akɛ: “Nɛgbɛ Yudafoi lɛ amaŋtsɛ ni afɔ lɛ lɛ yɔɔ?+ Ejaakɛ wɔna eŋulami lɛ be ni wɔyɔɔ Bokã lɛ, ni wɔba koni wɔbakoto lɛ.” 3 Be ni Maŋtsɛ Herode nu enɛ lɛ, lɛ kɛ mɛi ni yɔɔ Yerusalem lɛ fee basaa. 4 Ni ebua maŋ lɛ osɔfoi hiɛnaanɔbii lɛ kɛ woloŋmalɔi lɛ fɛɛ anaa, ni ebi amɛ koni amɛtsɔɔ lɛ he ni abaafɔ Kristo lɛ* yɛ. 5 Amɛkɛɛ lɛ akɛ: “Yɛ Betlehem+ ni yɔɔ Yudea lɛ, ejaakɛ bɔ ni atsɔ gbalɔ lɛ nɔ aŋma nɛ: 6 ‘Ni bo Betlehem ni yɔɔ Yuda shikpɔŋ lɛ nɔ, jeee bo ji maŋ ni he ehiaaa kwraa yɛ Yuda amralofoi lɛ ateŋ, ejaakɛ omli amralo ko baajɛ aba, mɔ ni baakwɛ mimaŋ Israel nɔ tamɔ tookwɛlɔ lɛ.’”+ 7 Kɛkɛ ni Herode tsɛ ŋulamiiaŋkwɛlɔi lɛ pɛ ni mɔ ko fataaa amɛhe, ni ebi amɛ fitsofitso koni amɛtsɔɔ lɛ be ni ŋulami lɛ pue. 8 Be ni etsuɔ amɛ kɛyaa Betlehem lɛ, ekɛɛ akɛ: “Nyɛyaa ni nyɛyataoa gbekɛ lɛ fitsofitso, ni kɛ́ nyɛna lɛ lɛ, nyɛbakɛa mi koni mi hu maya ni mayakoto lɛ.” 9 Be ni amɛnu maŋtsɛ lɛ wiemɔ lɛ, amɛyi mli amɛtee, ni naa! ŋulami lɛ ni amɛna be ni amɛyɔɔ Bokã+ lɛ nyiɛ amɛhiɛ aahu kɛyashi eyadamɔ he ni gbekɛ lɛ yɔɔ lɛ yiteŋ. 10 Be ni amɛna ŋulami lɛ, amɛná miishɛɛ naakpa. 11 Ni be ni amɛbote shĩa lɛ mli lɛ, amɛyana gbekɛ lɛ kɛ emami Maria, ni amɛkula shi ni amɛkɛ woo hã gbekɛ lɛ. Agbɛnɛ hu, amɛgbele amɛjwetrii lɛ anaa, ni amɛkekee lɛ nibii—shika tsuru kɛ frankinsɛnsi kɛ mire. 12 Shi akɛni Nyɔŋmɔ bɔ amɛ kɔkɔ yɛ lamɔ mli+ akɛ amɛkaku amɛsɛɛ kɛtee Herode ŋɔɔ hewɔ lɛ, amɛtsɔ gbɛ kroko nɔ kɛtee amɛmaŋ. 13 Be ni amɛshi amɛtee lɛ, naa! Yehowa* bɔfo jie ehe kpo etsɔɔ Yosef yɛ lamɔ mli+ ni ekɛɛ: “Tee shi, ŋɔɔ gbekɛ lɛ kɛ emami ni ojo foi kɛya Ejipt, ni ohi jɛmɛ kɛyashi makɛɛ bo nɔ ko, ejaakɛ etsɛŋ, Herode baatao gbekɛ lɛ ni egbe lɛ.” 14 No hewɔ lɛ, Yosef te shi nyɔɔŋ ni eŋɔ gbekɛ lɛ kɛ gbekɛ lɛ mami, ni etee Ejipt. 15 Ehi jɛmɛ kɛyashi Herode gbo. Enɛ hã nɔ ni Yehowa* tsɔ egbalɔ lɛ nɔ ewie lɛ ba mli akɛ: “Ejipt mitsɛ mibinuu lɛ kɛjɛ.”+ 16 Agbɛnɛ, be ni Herode na akɛ ŋulamiiaŋkwɛlɔi lɛ elaka lɛ lɛ, emli wo la waa, ni etsu kɛtee ni ehã ayagbe gbekɛbii hii fɛɛ ni yɔɔ Betlehem kɛ ehewɔ kpokpai lɛ fɛɛ anɔ lɛ, mɛi ni eye afii enyɔ kɛ mɛi ni yeko nakai lɛ yɛ be ni ebi ŋulamiiaŋkwɛlɔi lɛ fitsofitso ni amɛtsɔɔ lɛ lɛ naa.+ 17 Kɛkɛ ni nɔ ni atsɔ gbalɔ Yeremia nɔ awie lɛ ba mli akɛ: 18 “Anu gbee ko yɛ Rama, aafó ni awo yara waa. Rahel+ miifo ebii lɛ, ni ekpɛlɛɛɛ ni ashɛje emii ejaakɛ amɛbɛ dɔŋŋ.”+ 19 Be ni Herode gbo lɛ, naa! Yehowa* bɔfo jie ehe kpo etsɔɔ Yosef yɛ lamɔ mli+ yɛ Ejipt 20 ni ekɛɛ: “Tee shi, ŋɔɔ gbekɛ lɛ kɛ emami ni oya Israel shikpɔŋ lɛ nɔ, ejaakɛ mɛi ni taoɔ gbekɛ lɛ agbe lɛ egboi.” 21 No hewɔ lɛ, ete shi ni eŋɔ gbekɛ lɛ kɛ gbekɛ lɛ mami, ni etee Israel shikpɔŋ lɛ nɔ. 22 Shi be ni enu akɛ Arkelao miiye Yudea nɔ yɛ epapa Herode sɛɛ lɛ, eshe gbeyei akɛ ebaaya jɛmɛ. Agbɛnɛ hu, akɛni Nyɔŋmɔ bɔ lɛ kɔkɔ yɛ lamɔ mli hewɔ lɛ,+ etee Galilea kpokpaa lɛ nɔ.+ 23 Ni ebahi maŋ ko ni atsɛɔ lɛ Nazaret+ lɛ mli koni nɔ ni atsɔ gbalɔi lɛ anɔ awie lɛ aba mli akɛ: “Abaatsɛ lɛ Nazaretnyo.”*+\n^ Loo “Mesia; Mɔ Ni Afɔ Lɛ Mu.”\n^ Eeenyɛ efee akɛ, aná kɛjɛ Hebri wiemɔ ni shishi ji “kwɛ̃” loo “tsɛ̃” lɛ mli.